ایران میں احتجاجات (2025ء–2026ء)

28 دسمبر 2025ء سے ایران کے مختلف شہروں میں حکومت کے خلاف وسیع پیمانے پر مظاہرے شروع ہوئے، جن کی بنیادی وجہ عوامی بے چینی اور بڑھتا ہوا معاشی بحران تھا۔ ابتدا میں یہ احتجاج شدید مہنگائی، خوراک کی بڑھتی ہوئی قیمتوں اور ایرانی ریال کی تیز گراوٹ کے خلاف عوامی غصے کا اظہار تھے، تاہم جلد ہی یہ مظاہرے ایک وسیع تر تحریک میں بدل گئے جس میں اسلامی جمہوریہ کے خاتمے کا مطالبہ کیا جانے لگا۔ یہ احتجاج تہران میں دکان داروں اور بازار کے تاجروں سے شروع ہوئے اور پھر جامعات تک پھیل گئے، جہاں ملک بھر سے بڑی تعداد میں طلبہ شریک ہوئے۔ مظاہرین نے  (ڈِکٹیٹر کو موت) جیسے حکومت مخالف نعرے لگائے، جو اقتدار میں موجود حلقوں کے خلاف ان کی ناراضی اور وسیع تر سیاسی مطالبات کی عکاسی کرتے تھے۔ یہ تحریک 2022ء – 2023ء میں مہسا امینی کی ہلاکت کے بعد ہونے والے مظاہروں کے بعد ایران میں بے امنی کی سب سے بڑی لہر ثابت ہوئی۔

احتجاج کی یہ لہر تیزی سے بگڑتی ہوئی معاشی صورت حال کے نتیجے میں اٹھی۔ اکتوبر 2025ء میں مہنگائی کی شرح 48.6 فیصد تک پہنچ گئی جبکہ دسمبر میں یہ 42.2 فیصد رہی، جس نے گھریلو بجٹ پر شدید دباؤ ڈال دیا۔ 29 دسمبر تک ایرانی ریال امریکی ڈالر کے مقابلے میں تاریخ کی کم ترین سطح پر پہنچ گیا، جہاں ایک ڈالر کی قیمت 14 لاکھ 50 ہزار ریال ہو گئی، جس کے نتیجے میں خوراک اور بنیادی اشیائے ضرورت کی قیمتوں میں شدید اضافہ ہوا۔ یہ معاشی بحران (جو کئی برسوں سے جاری تھا) 2025ء کی بارہ روزہ ایران اسرائیل جنگ اور اقوام متحدہ کی جانب سے جوہری پروگرام سے متعلق اسنیپ بیک طریقہ کار کے تحت دوبارہ عائد کی گئی پابندیوں کے باعث مزید سنگین ہو گیا۔

ابتدا میں مظاہرے تہران کے تجارتی علاقوں تک محدود تھے تاہم جلد ہی یہ اصفہان، شیراز اور مشہد جیسے بڑے شہروں تک پھیل گئے۔ تہران میں احتجاج کا مرکز بازار بزرگ رہا جہاں تاجروں نے حکومتی مداخلت کا مطالبہ کرتے ہوئے ہڑتالیں کیں جبکہ سوشل میڈیا پر گردش کرنے والی ویڈیو میں سیکیورٹی فورسز کو مظاہرین کو منتشر کرنے کے لیے آنسو گیس استعمال کرتے ہوئے دیکھا گیا۔ جیسے جیسے احتجاج کا دائرہ وسیع ہوا مختلف شہروں میں مظاہرین نے  اور حکومت کے خلاف کھلے نعروں کے ساتھ سیاسی تبدیلی کا مطالبہ کیا۔ 9 جنوری تک ایرانی سیکیورٹی فورسز کی کارروائیوں میں کم از کم 217 مظاہرین ہلاک ہو چکے تھے۔

 حوالہ جات 

زمرہ:ایران کی اقتصادی تاریخ
زمرہ:ایران میں احتجاجات
زمرہ:ایران میں 2025ء
زمرہ:ایران میں 2026ء
زمرہ:ایشیاء میں جنوری 2026ء کے واقعات
زمرہ:ایشیاء میں دسمبر 2025ء کے واقعات
زمرہ:علی خامنہ ای
زمرہ:2026ء کے احتجاج
زمرہ:ایران میں فروری 2026ء